มันนี่ทูเดย์
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศวันที่ 17 มิ.ย. 2559
25 มิ.ย. 2559

ทุนสำรองเพิ่ม 800 ล้านเหรียญ
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศวันที่ 17 มิ.ย. 2559 อยู่ที่ 1.797 แสนล้านเหรียญสหรัฐ หรือประมาณ 6.340 ล้านล้านบาท เพิ่มขึ้น 800 ล้านเหรียญสหรัฐ หรือประมาณ 2.8 หมื่นล้านบาท หากคิดอัตราแลกเปลี่ยนเช้านี้ที่เปิดตลาด 35.15 บาท/เหรียญสหรัฐ จากสัปดาห์ก่อนหน้า โดยมีฐานะซื้อเงินตราต่างประเทศล่วงหน้าสุทธิ (Forward) 1.51 หมื่นล้านเหรียญสหรัฐ เพิ่มขึ้น 100 ล้านเหรียญสหรัฐ ส่งผลให้ทุนสำรองฯ สุทธิอยู่ที่ 1.948 แสนล้านเหรียญสหรัฐ
ทั้งนี้ นักค้าเงินคาดว่าในช่วงตลาดเงินผันผวนอาจจะทำให้เงินบาทแข็งค่าในบางช่วง ธปท. จึงเข้าซื้อเงินเหรียญสหรัฐเพื่อไม่ให้เงินบาทเป็นอุปสรรคต่อการฟื้นตัวของเศรษฐกิจ
ธปท.ขายพันธบัตร 5 หมื่นล้าน
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ออกประกาศว่าในเดือน มิ.ย. 2559 ได้ออกประมูลขายพันธบัตรวงเงิน 5 หมื่นล้านบาท อายุ 14 วัน วันที่ 24 มิ.ย. และกำหนดวันชำระเงิน วันที่ 28 มิ.ย. ครบอายุพันธบัตรในวันที่ 12 ก.ค.นี้ เพื่อดูดซับสภาพคล่องที่มีมากมาอย่างต่อเนื่อง จากดอกเบี้ยที่อยู่ในระดับต่ำมานานให้อยู่ในระดับที่เหมาะสม 
บัญชีกลางเช็กบิลรับผิดทางแพ่ง
นายมนัส แจ่มเวหา อธิบดีกรมบัญชีกลาง เปิดเผยว่า กรมได้รับงบพัฒนาปรับปรุงระบบงานความรับผิดทางละเมิดและแพ่ง เพื่อเพิ่มฟังก์ชั่นต่างๆ ให้สอดคล้องกับอี-เพย์เมนต์ ให้เข้าใช้งานระบบได้ทั้ง Explorer Firefox Chrome สมาร์ทโฟนและแท็บเล็ตช่วยให้เจ้าหน้าที่แต่ละหน่วยงานสามารถบันทึกข้อมูลในระบบได้ทันที รวมทั้งเรียกดูข้อมูลความเสียหาย โดยปัจจุบันมี 392 หน่วยงานที่ใช้งาน คิดเป็น 5% ของทั้งหมด